10.5.2023
DA
Den Europæiske Unions Tidende
C 165/7
Den seneste samling af elementer, funktioner og parametre, der overvåges i hele EU for alle deskriptorer i havstrategiram­ medirektivet, har konstateret mangler i overvågningen.
Ud fra de rapporterede oplysninger er det vanskeligt at vurdere sammenhængen med andre rapporteringsforpligtelser i henhold til havstrategirammedirektivet (navnlig artikel 8, 9, 10 og 13), navnlig fordi god miljøtilstand, mål og foranstaltninger ikke er blevet rapporteret på en tilstrækkelig konkret og målbar måde i tidligere rapporter i medfør af havstrategirammedirektivet, som fremhævet i Kommissionens vurdering fra 2022.
Desuden rapporteres der ikke konsekvent om fælles overvågningsprogrammer på tværs af sektorer og regioner.
Dette tyder på, at medlemsstaterne endnu ikke udnytter forbindelserne med andre sektorer tilstrækkeligt hverken på nationalt eller regionalt plan, hvilket fører til ineffektivitet.
Arbejdet med at afhjælpe disse mangler bør prioriteres af medlemsstaterne på alle gennemførelsesniveauer for direktivet.
Disse henstillinger bør hjælpe medlemsstaterne med at udbedre mangler og udvikle effektive overvågningsprogrammer, der i sidste ende vil hjælpe dem med at nå deres miljømål.
Et rent og sundt hav- og kystmiljø er ikke blot et lovkrav eller en moralsk forpligtelse over for kommende generationer.
Det er også det nødvendige grundlag for alle maritime aktiviteter og en væsentlig forudsætning for bæredygtigheden af vigtige økonomiske sektorer såsom fiskeri og turisme.
Dette gør beskyttelse og systematisk overvågning af hav- og kystmiljøet til en virkelig meningsfuld investering, også fra et økonomisk synspunkt.
Kommissionen er klar over, at overvågning af miljøparametre med henblik på vurdering af havmiljøet er en enorm opgave.
Denne overvågning omfatter en lang række aspekter, der spænder over mange marine arter, habitater og flere menneskeskabte belastninger og virkninger.
Medlemsstaternes indsats er bemærkelsesværdig, og på trods af de konstaterede mangler bør det anerkendes, at koordineret havmiljøovervågning i EU i henhold til havstrategirammedi­ rektivet og med fire regionale havkonventioner er et globalt enestående resultat.
Som understreget i sin rapport til Europa-Parlamentet og Rådet om gennemførelsen af havstrategirammedirektivet i 2020 (36) mener Kommissionen, at direktivet udgør en harmoniseret retlig ramme, der muliggør konstante forbedringer inden for dataindsamling og fremmer udformningen af omfattende havovervågningsprogrammer.
I samme rapport påpeger Kommissionen også, at de data, som medlemsstaterne indsamler gennem overvågningsprogrammer i medfør af havstrategirammedirektivet, ofte ikke er sammenlignelige.
Den påpeger også, at disse overvågningsprogrammer ikke altid er knyttet til målene, og at forbindelsen mellem de to ofte ikke er optimal, fordi overvågningsprogrammerne blev oprettet før foranstaltningerne.
Kommissionen fastholder, at overvågningsprogrammerne bør måle havmiljøets tilstand, opfyldelsen af miljømålene og foranstaltningernes effektivitet på en harmoniseret måde.
Kommissionen vil integrere disse overvejelser i den igangværende revision af havstrategirammedirektivet og samtidig sigte mod at forenkle rapporteringskravene.
I sidste ende er de data, der stammer fra disse overvågningsprogrammer, afgørende for gennemførelsen af den europæiske grønne pagt, idet de, efterhånden som de bliver tilgængelige, indgår i rammerne for nulforurening og biodiversitetsovervågning inden for de overordnede rammer for det 8. miljøhandlingsprogram.
Endelig vil de også bidrage til gennemførelsen af den globale biodiversitetsramme for Kunming-Montreal ved at inddrage de havrelaterede nøgleindikatorer og andre indikatorer og ved at lette tilpasningen af de nationale biodiversitetsstrategier og -handlingsplaner.
(36) Rapport om gennemførelsen af havstrategirammedirektivet (europa.eu).